title: Регламент за изпълнение (ЕС) № 1324/2011 на Комисията от 16 декември 2011 година за дерогация за 2012 г. от Регламент (ЕО) № 1067/2008 за откриване и управление на тарифни квоти за мека пшеница с качество, различно от високо качество, с произход от трети страни

text:
               17.12.2011

               BG

               Официален вестник на Европейския съюз

               L 335/65

         РЕГЛАМЕНТ ЗА ИЗПЪЛНЕНИЕ (ЕС) № 1324/2011 НА КОМИСИЯТА
   от 16 декември 2011 година
   за дерогация за 2012 г. от Регламент (ЕО) № 1067/2008 за откриване и управление на тарифни квоти за мека пшеница с качество, различно от високо качество, с произход от трети страни
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 144 във връзка с член 4 от него,
   като има предвид, че:

               (1)

               В член 3, параграф 3 от Регламент (ЕО) № 1067/2008 от 30 октомври 2008 г. за откриване и управление на тарифни квоти за мека пшеница с качество, различно от високо качество, с произход от трети страни и за дерогация от Регламент (ЕО) № 1234/2007 на Съвета (2) се посочва, че подквота III за други трети страни се разделя на четири подпериода по тримесечия, като подпериод 1 е от 1 януари до 31 март за количество от 594 597 тона, а подпериод 2 е от 1 април до 30 юни за количество от 594 597 тона.

               (2)

               Предвид пазарната ситуация и с цел да осигури през 2012 г. непрекъснатост в снабдяването на пазара на Съюза със зърнени култури, принадлежащи към подквота III, е уместно подпериоди 1 и 2 да се слеят в един подпериод, който обхваща общото количество на подпериоди 1 и 2, възлизащо на 1 189 194 тона.

               (3)

               Поради това следва да се направи дерогация от Регламент (ЕО) № 1067/2008 за 2012 г.

               (4)

               С цел да се осигури ефикасното управление на процедурата по издаването на лицензии за внос считано от 1 януари 2012 г. настоящият регламент следва да влезе в сила в деня след публикуването му в Официален вестник на Европейския съюз.

               (5)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от член 3, параграф 3, буква а) от Регламент (ЕО) № 1067/2008 подпериод 1 за 2012 г. обхваща периода от 1 януари 2012 г. до 30 юни 2012 г. за количество от 1 189 194 тона.
   Чрез дерогация от член 3, параграф 3, буква б) от Регламент (ЕО) № 1067/2008 подпериод 2 за 2012 г. се премахва.
   Член 2
   Настоящият регламент влиза в сила в деня след публикуването му в Официален вестник на Европейския съюз.

   Той се прилага до 30 юни 2012 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 декември 2011 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 290, 31.10.2008 г., стр. 3.


title: Регламент за изпълнение (ЕС) 2015/2323 на Комисията от 11 декември 2015 година за изменение на Регламент за изпълнение (ЕС) 2015/220 за определяне на правила за прилагането на Регламент (ЕО) № 1217/2009 на Съвета

text:
               12.12.2015

               BG

               Официален вестник на Европейския съюз

               L 328/97

         РЕГЛАМЕНТ ЗА ИЗПЪЛНЕНИЕ (ЕС) 2015/2323 НА КОМИСИЯТА
   от 11 декември 2015 година
   за изменение на Регламент за изпълнение (ЕС) 2015/220 за определяне на правила за прилагането на Регламент (ЕО) № 1217/2009 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1217/2009 на Съвета от 30 ноември 2009 г. относно създаване на система за събиране на счетоводна информация за доходите и икономическата дейност на земеделските стопанства в Европейския съюз (1), и по-специално член 5а, параграфи 2 и 4, член 8, параграф 3, трета алинея и член 19, параграф 3 от него,
   като има предвид, че:

               (1)

               В приложение II към Регламент за изпълнение (ЕС) 2015/220 на Комисията (2) се определя броят на отчетните стопанства по държави членки и по райони в системата за земеделска счетоводна информация. Поради структурна промяна в селското стопанство във Финландия, която е довела до намаляване на броя на стопанствата, следва съответно да се намали и броят на отчетните стопанства за държавата, определен в това приложение.

               (2)

               В съответствие с приложение I към Регламент (ЕО) № 1217/2009, Хърватия представлява един район в системата за събиране на счетоводна информация за трите години след нейното присъединяване към Съюза. Тъй като този период изтича, е необходимо да се коригира броят на отчетните стопанства за тази държава членка в приложение II към Регламент за изпълнение (ЕС) 2015/220.

               (3)

               Предвид промените, предвидени в настоящия регламент, на Финландия и Хърватия следва да се разреши да преразгледат плановете си за подбор за отчетната 2016 година.

               (4)

               В приложение VIII към Регламент за изпълнение (ЕС) 2015/220 се определя формулярът и оформлението на земеделския статистически отчет. За повече яснота в това приложение следва да се включи допълнителна информация, свързана с някои указания и определения.

               (5)

               Мерките, предвидени в настоящия регламент, са в съответствие със становището на Комитета за системата за земеделска счетоводна информация,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 2015/220 се изменя, както следва:

               1)

               в член 3, параграф 2 се добавя следната алинея:
               „Финландия и Хърватия имат право да преразгледат плановете си за подбор за отчетната 2016 година, за които те са уведомили Комисията. Те следва да уведомят Комисията относно съответните преразгледани планове за подбор за тази отчетна година до 31 март 2016 г.“;

               2)

               приложения II и VIII се изменят съгласно приложението към настоящия регламент.

         Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.
   Той се прилага от отчетната 2016 година.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 декември 2015 година.

            За Комисията

            Председател

         Jean-Claude JUNCKER

      (1)  ОВ L 328, 15.12.2009 г., стр. 27.

      (2)  Регламент за изпълнение (ЕС) 2015/220 на Комисията от 3 февруари 2015 г. за определяне на правила за прилагането на Регламент (ЕО) № 1217/2009 на Съвета относно създаване на система за събиране на счетоводна информация за доходите и икономическата дейност на земеделските стопанства в Европейския съюз (ОВ L 46, 19.2.2015 г., стр. 1).

      ПРИЛОЖЕНИЕ
      Приложения II и VIII към Регламент за изпълнение (ЕС) 2015/220 се изменят, както следва:

                  1)

                  приложение II се изменя, както следва:

                              а)

                              редът, който се отнася за Хърватия, се заменя със следното:

                                          „ХЪРВАТИЯ

                                          861

                                          Jadranska Hrvatska

                                          329

                                          862

                                          Kontinentalna Hrvatska

                                          922

                                          Общо за Хърватия

                                          1 251“

                              б)

                              редовете, които се отнасят за Финландия се заменят със следното:

                                          „ФИНЛАНДИЯ

                                          670

                                          Etelä — Suomi

                                          403

                                          680

                                          Sisä — Suomi

                                          229

                                          690

                                          Pohjanmaa

                                          208

                                          700

                                          Pohjois — Suomi

                                          110

                                          Общо Финландия

                                          950“

                  2)

                  приложение VIII се изменя, както следва:

                              а)

                              в седма алинея третото тире, свързано със степените на точност на данните в земеделския статистически отчет, се заменя със следното:

                                          „—

                                          площи: в арове (1 a = 100 m2), с изключение на гъбите, които се определят в квадратни метри от общата площ, на която се отглежда културата, както и с изключение на таблица М „Субсидии“, в която основната мерна единица е хектар.“;

                              б)

                              под таблица A, в раздел „А.CL. Класове“ първото изречение, свързано с категорията A.CL.180.C, се заменя със следното:
                              „A.CL.180.C. Район по структурните фондове: да се посочи в кой от районите, установени в член 90, параграф 2, букви а), б) и в) от Регламент (ЕС) № 1303/2013 на Европейския парламент и на Съвета (1), е разположена по-голямата част от използваната земеделска площ на стопанството.

                                 (1)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).“;"

                              в)

                              под таблица B, в раздел „B.UT. ИЗП за обработка под аренда“ първата алинея от категория B.UT.20.A се заменя със следното:
                              „B.UT.20.A ИЗП (обработваема земя, постоянно затревени площи, трайни насаждения и семейни градини), обработвани от лице, което не е собственик, доживотен владелец или наемател на лизинг, което използва посочената площ под наем за определен срок (наемът се плаща в пари и/или в натура; обикновено е определен предварително и не зависи от икономическите резултати на стопанството), и/или ИЗП, стопанисвана при сходни наемни условия.“;

                              г)

                              в таблица H редът на категория с код 5062 се заменя със следното:

                                          „5062

                                             FO

                                          Данъци и други разноски за земята и сградите

                                          —“

                              д)

                              под таблица H първото изречение на първата алинея се заменя със следното:
                              „Предоставянето на данните, посочени в кодове 3031—3033, не е задължително за отчетните години за периода 2014—2016 г. за онези държави членки, които преди са се възползвали от възможността, предоставена в член 3 от Регламент за изпълнение (ЕС) № 385/2012 на Комисията (2).

                                 (2)  Регламент за изпълнение (ЕС) № 385/2012 на Комисията от 30 април 2012 г. относно формуляра за земеделския статистически отчет, използван за определяне на приходите на земеделските стопанства и за анализ на икономическата дейност на тези стопанства (ОВ L 127, 15.5.2012 г., стр. 1).“;"

                              е)

                              под заглавието „ГРУПИ ИНФОРМАЦИЯ В ТАБЛИЦА K“, след третата алинея, под наименованието „Количество (колона Q)“ второто изречение се заменя със следното:
                              „По отношение на пчелните продукти, различни от мед (код 700), количествата се посочват в квинтали от еквиваленти на мед.“;

                              ж)

                              под заглавието „ГРУПИ ИНФОРМАЦИЯ В ТАБЛИЦА L“, в раздел „L.SA Продажби“ последната алинея се заменя със следното:
                              „Помощите и субсидиите, получени за продукти през отчетната година, не се включват в общата сума на продажбите; те се въвеждат в подходящата категория (кодове между 2110 и 2900) в таблица М „Субсидии“. Когато разходите за маркетинг (ако има такива) са известни, те не се приспадат от общата сума на продажбите, а се записват в подходящата категория за специфични разходи по ДДД в таблица Н „ВЛОЖЕНИ РЕСУРСИ“ (кодове 4010—4090).“


title: Регламент за изпълнение (ЕС) № 443/2011 на Съвета от 5 май 2011 година за разширяване на обхвата на наложеното с Регламент (ЕО) № 598/2009 окончателно изравнително мито върху вноса на биодизел с произход от Съединените американски щати по отношение на внос на биодизел, изпращан от Канада, деклариран или не с произход от Канада, и за разширяване на обхвата на наложеното с Регламент (ЕО) № 598/2009 окончателно изравнително мито по отношение на внос на биодизел в смес с тегловно съдържание на биодизел, по-малко или равно на 20 %, с произход от Съединените американски щати, както и за прекратяване на разследването по отношение на вноса, изпращан от Сингапур

text:
               11.5.2011

               BG

               Официален вестник на Европейския съюз

               L 122/1

         РЕГЛАМЕНТ ЗА ИЗПЪЛНЕНИЕ (ЕС) № 443/2011 НА СЪВЕТА
   от 5 май 2011 година
   за разширяване на обхвата на наложеното с Регламент (ЕО) № 598/2009 окончателно изравнително мито върху вноса на биодизел с произход от Съединените американски щати по отношение на внос на биодизел, изпращан от Канада, деклариран или не с произход от Канада, и за разширяване на обхвата на наложеното с Регламент (ЕО) № 598/2009 окончателно изравнително мито по отношение на внос на биодизел в смес с тегловно съдържание на биодизел, по-малко или равно на 20 %, с произход от Съединените американски щати, както и за прекратяване на разследването по отношение на вноса, изпращан от Сингапур
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (1) (наричан по-долу „основният регламент“), и по-специално член 23, параграф 4 от него,
   като взе предвид предложението, представено от Европейската комисия след консултации с Консултативния комитет,
   като има предвид, че:
   1.   ПРОЦЕДУРА

   1.1.   Съществуващи мерки

               (1)

               С Регламент (ЕО) № 194/2009 (2) Комисията наложи временно изравнително мито върху вноса на биодизел с произход от Съединените американски щати („САЩ“).

               (2)

               С Регламент (ЕО) № 598/2009 (3) (наричан по-долу „окончателният регламент“) Съветът наложи окончателно изравнително мито в диапазона от 211,2 EUR до 237 EUR на тон върху вноса на биодизел, описан в член 1, параграф 1 от посочения регламент (наричан по-долу „разглежданият продукт“), с произход от САЩ (наричано по-долу „съществуващите мерки“). Разследването, довело до приемането на окончателния регламент, ще бъде наричано по-долу „първоначалното разследване“.

               (3)

               Следва също така да се отбележи, че с Регламент (ЕО) № 599/2009 (4) Съветът наложи окончателно антидъмпингово мито в диапазона от 0 EUR до 198 EUR на тон върху вноса на разглеждания продукт.

         1.2.   Искане

               (4)

               На 30 юни 2010 г. в Комисията постъпи искане, на основание член 23, параграф 4 от основния регламент, да разследва евентуалното заобикаляне на изравнителните мерки, наложени върху вноса на разглеждания продукт. Искането беше подадено от European Biodiesel Board (EBB) от името на производителите на биодизел в Съюза.

               (5)

               В искането се твърди, че изравнителните мерки върху вноса на разглеждания продукт се заобикалят посредством претоварване през Канада и Сингапур и посредством износ на биодизел в смес с тегловно съдържание на биодизел, по-малко или равно на 20 %.

               (6)

               В искането се твърди, че след налагането на мерките по отношение на разглеждания продукт е налице значителна промяна в схемите на търговия, включваща износ от САЩ, Канада и Сингапур, и че няма достатъчно основателна причина или оправдание за такава промяна, освен налагането на митото. За тази промяна в схемите на търговия се твърди, че се дължи на претоварването на разглеждания продукт през Канада и Сингапур.

               (7)

               Заявителят твърди също така, че след налагането на мерките в Съюза е започнал да пристига износ от САЩ на биодизел в смеси с тегловно съдържание на биодизел, по-малко или равно на 20 %, като в случая се касаело за възползване от установената в описанието на разглеждания продукт горна граница за съдържанието на биодизел.

               (8)

               Освен това в искането се твърди, че коригиращият ефект на съществуващите изравнителни мерки, прилагани по отношение на разглеждания продукт, все повече намалява както в количествен, така и в ценови аспект. Твърди се, че значителният по обем внос на биодизел в чист вид или в смес с тегловно съдържание на биодизел, по-голямо от 20 %, с произход от Канада и Сингапур и на биодизел в смеси, съдържащи 20 % или по-малко биодизел, изглежда е заменил вноса на разглеждания продукт. Освен това са налице достатъчно доказателства, че това увеличение при обема на вноса е направено при цени, значително по-ниски от невредоносната цена, определена в рамките на разследването, довело до налагането на съществуващите мерки.

               (9)

               Накрая, в искането се твърди, че цените на разглеждания продукт продължават да бъдат субсидирани по установения преди това начин.

         1.3.   Започване на разследване

               (10)

               След като установи, след проведени консултации с Консултативния комитет, че съществуват достатъчно основания prima facie за започване на разследване на основание член 23 от основния регламент, Комисията започна разследване по реда на Регламент (ЕС) № 721/2010 (5) (наричан по-долу „регламентът за започване на разследване“). В съответствие с член 24, параграф 5 от основния регламент, с регламента за започване на разследване Комисията указа също така на митническите органи да регистрират вноса, изпращан от Канада и Сингапур, а също и вноса с произход от САЩ, на биодизел в смес с тегловно съдържание, по-малко или равно на 20 %, на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник.

               (11)

               Наред с това, с Регламент (ЕС) № 720/2010 (6) Комисията започна паралелно разследване във връзка с евентуално заобикаляне на антидъмпинговите мерки, наложени върху вноса на биодизел с произход от САЩ, чрез внос на биодизел, изпращан от Канада и Сингапур, и чрез внос на биодизел в смес с тегловно съдържание на биодизел, по-малко или равно на 20 %, с произход от САЩ.

         1.4.   Разследване

               (12)

               Комисията официално уведоми властите на САЩ, Канада и Сингапур за започващото разследване. Изпратени бяха въпросници до известните производители/износители в САЩ, Канада и Сингапур. На заинтересованите страни бе предоставена възможност да изразят своето становище в писмен вид и да поискат да бъдат изслушани в рамките на указания в регламента срок за започване на разследване.

               (13)

               Следните дружества отговориха на въпросниците, като впоследствие на тяхна територия бяха извършени посещения за проверка:

                           Производители/износители от Канада:

                                       —

                                       BIOX Corporation

                                       —

                                       Rothsay Biodiesel

                           Търговци от Сингапур

                                       —

                                       Trafigura Pte Ltd.

                                       —

                                       Wilmar Trading Pte Ltd.

                           Производители/износители от САЩ:

                                       —

                                       Archer Daniels Midland Company

                                       —

                                       BP Products North America Inc

                                       —

                                       Louis Dreyfus Corporation

                           Свързани вносители

                                       —

                                       BP Oil International Limited

                                       —

                                       Cargill BV

               (14)

               Освен това бяха посетени съответните компетентни правителствени органи в Канада и в Сингапур.

         1.5.   Разследван период

               (15)

               Разследваният период обхваща периода от 1 април 2009 г. до 30 юни 2010 г. (наричан по-долу „РП“). Събрани бяха данни за периода от 2008 г. до края на РП, с оглед разследване на твърденията за промяна в схемите на търговия.

         2.   ПРОДУКТ, ПРЕДМЕТ НА РАЗСЛЕДВАНЕ ЗА ЗАОБИКАЛЯНЕ

               (16)

               Разглежданият продукт във връзка с евентуалното заобикаляне, т.е. продуктът, предмет на първоначалното разследване, са моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, общоизвестни като „биодизел“, в чист вид или в смес с тегловно съдържание над 20 % на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, класирани понастоящем в кодове по КН ex 1516 20 98, ex 1518 00 91, ex 1518 00 99, ex 2710 19 41, 3824 90 91, ex 3824 90 97 и с произход от САЩ.

               (17)

               Продуктът, предмет на разследване за заобикаляне, има двойствен характер. От една страна, що се отнася до твърденията за претоварване през Канада и Сингапур, той е идентичен с продукта, предмет на първоначалното разследване, описан в предходния параграф. От друга страна, що се отнася до пратките, изпращани непосредствено от САЩ, продуктът, предмет на разследване, е биодизел в смес с тегловно съдържание, по-малко или равно на 20 %, на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, с произход от САЩ.

         3.   СРАВНЕНИЕ НА ВНОСА НА БИОДИЗЕЛ В СЪЮЗА С ИЗНОСА ОТ САЩ

               (18)

               След налагането на временни изравнителни мерки през март 2009 г., вносът на разглеждания продукт на практика е бил преустановен. В таблицата по-долу е представена в обобщен вид ситуацията:

                  Внос на биодизел и някои смеси на биодизел в Европейския съюз

                  класирани в код по КН 3824 90 91 (в тонове)

                           2008 г.

                           дял

                           2009 г.

                           дял

                           РП

                           дял

                           САЩ

                           1 487 790

                           83,62 %

                           381 227

                           22,29 %

                           24

                           0,00 %

                           Канада

                           1 725

                           0,10 %

                           140 043

                           8,19 %

                           197 772

                           9,28 %

                           Сингапур

                           179

                           0,01 %

                           20 486

                           1,20 %

                           32 078

                           1,50 %

                              Източник: Евростат

               (19)

               Приведените по-горе данни, предоставени от Евростат, обхващат всички видове биодизел, съдържащи 96,5 % или повече естери.

               (20)

               За сравнение, САЩ декларират износ на биодизел и всички видове смеси на биодизел, класирани под код HTS 3824 90 40 00 (смеси на мастни вещества от животински или растителен произход), както следва:

                  Износ на биодизел и смеси на биодизел от САЩ

                  класирани в код по HTS 3824 90 40 00 (в тонове)

                           2008 г.

                           2009 г.

                           РП

                           Европейски съюз

                           2 241 473

                           335 577

                           358 291

                           Канада

                           967

                           128 233

                           161 841

                           Сингапур

                           311

                           42 056

                           27 415

                           2 242 751

                           505 866

                           547 547

                              Източник: Министерство на търговията на САЩ

               (21)

               Сравнението на двете таблици по-горе налага извода, че изнесените през РП за Европейския съюз 358 291 тона са смеси със съдържание на биодизел, по-малко и равно на 96,5 %.

         4.   КАНАДА

   4.1.   Общи положения

               (22)

               Оказаното съдействие от страна на производителите/износителите от Канада бе на високо ниво. Двамата производители, които представляват около 90 % от канадското производство на биодизел, отговориха на въпросника и оказаха пълно съдействие на разследването. Освен това, на разследването оказаха съдействие и Канадската асоциация за възобновяеми горива и съответните органи на правителството на Канада.

               (23)

               В съответствие с член 23, параграф 3 от основния регламент, оценката за наличие на заобикаляне следва да бъде извършена чрез анализ последователно на това дали съществува промяна в схемите на търговия между САЩ, Канада и Съюза, дали тази промяна е резултат от практика, процес или дейност, за които няма достатъчно основания или икономическа обосновка, различни от налагането на митото, в случай че са налице доказателства за вреда или че коригиращият ефект на митото е намален по отношение на цените и/или на количествата на сходния продукт, както и дали внесеният сходен продукт все още извлича полза от субсидията.

         4.2.   Промяна в схемите на търговия

   4.2.1.   Внос в ЕС

               (24)

               Вносът на биодизел от САЩ е спаднал от 1 487 790 тона през 2008 г. на 381 227 тона през 2009 г., за да стигне почти до нулеви стойности по време на РП.

               (25)

               От друга страна, по данни на Евростат, общият обем на вноса на биодизел от Канада в ЕС е нараснал значително между 2008 г. и РП от 1 725 тона през 2008 г. на 140 043 тона през 2009 г. и 197 772 тона по време на РП.

         4.2.2.   Износ на биодизел от САЩ за Канада

               (26)

               Продажбите на биодизел между САЩ и Канада не подлежат на обмитяване или на друг вид ограничения на вноса.

               (27)

               Според статистиката на САЩ вносът на биодизел от САЩ в Канада е нараснал от 967 тона през 2008 г. на 128 233 тона през 2009 г. и на 161 841 тона по време на РП.

               (28)

               Сравнението на статистическите данни за износа, предоставени от властите на САЩ, със статистическите данни за вноса, предоставени на място от канадските власти, показаха значителни несъответствия на месечна основа. Според канадската статистика вносът на биодизел от САЩ е нараснал от 11 757 тона през 2008 г. на 18 673 тона през 2009 г. и на 174 574 тона по време на РП.

               (29)

               Според канадските власти не съществува специален код за деклариране на биодизел. Те отбелязват, че Канада и САЩ обменят данни за вноса, които използват като съответни данни за износа. По тази причина, на шестцифрено ниво, канадските данни за вноса и данните за износа на САЩ би трябвало да съвпадат, което почти е факт в рамките на код по HTS 38.24.90. Извън шестцифреното ниво обаче всяка от тези страни има своя собствена система за класиране. Също така следва да се отбележи, че канадската статистика обхваща само вноса на стоки, които са били освободени на митница в Канада, а не са претоварвани стоки.

               (30)

               В заключение, въпреки различията между двата източника на данни, става ясно, че износът на биодизел от САЩ за Канада е нараснал от 2008 г. до РП, и по-специално след налагането на изравнителните мерки. Канадският пазар на биодизел в момента не е в състояние да поеме такива количества биодизел. Производителите на действително канадски биодизел на практика са експортно ориентирани.

         4.2.3.   Производството в Канада и продажбите на истински канадски биодизел за Съюза

               (31)

               Двамата оказали съдействие производители от Канада не са купували изобщо биодизел от САЩ или от други източници по време на РП.

               (32)

               Производството на биодизел в Канада е новозараждаща се промишленост. По време на РП са били в експлоатация шест производствени съоръжения, но продукцията на двете съоръжения в Източна Канада, които всъщност са собственост и се управляват от двамата оказали съдействие производители, сама по себе си съставлява около 90 % от общото производство.

               (33)

               На базата на произведените количества, продадени от оказалите съдействие производители, бяха установени продажбите, при които крайните клиенти със сигурност са били в Северна Америка, т.е. в САЩ или Канада. Останалата част от продажбите са извършвани на клиенти, които са препродавали стоките и/или са ги смесвали с друг вид биодизел. Двете дружества не знаеха дали клиентите са продавали продуктите в Съюза като канадски биодизел, дали са го смесвали, а също и дали биодизелът е бил продаван на крайни клиенти в САЩ или в Канада.

               (34)

               Дори в краен случай да предположим, че всичкият истински канадски биодизел е бил доставен в Съюза, това ще съставлява едва 20 % от общия обем на вноса от Канада в Съюза по време на РП.

         4.3.   Заключение относно промяната в схемите на търговия

               (35)

               Съпоставката на статистическите данни с данните, получени от оказалите съдействие производители, показа, че канадските производители на биодизел не са могли да произведат количеството, изнесено от Канада за Съюза. Това съответно категорично показва, че рязкото увеличаване на вноса от Канада в Съюза е свързано с износ на биодизел от САЩ, изпращан от Канада.

               (36)

               Поради това общият спад на износа от САЩ за Съюза от 2008 г. нататък и успоредното увеличаване на износа от Канада за Съюза и на износа от САЩ за Канада след налагането на първоначалните мерки могат да се считат за промяна в схемите на търговия.

         4.4.   Липса на достатъчно основателни причини или икономическо оправдание, различни от наложеното изравнително мито

               (37)

               Разследването не установи други основателни причини или икономическа обосновка за претоварването, освен избягване на плащането на приложимото изравнително мито върху биодизел с произход от САЩ.

         4.5.   Намаляване на коригиращия ефект от изравнителното мито

               (38)

               Данните на Евростат бяха използвани, за да се оцени дали, от гледна точка на внесените количества, тези продукти са намалили коригиращия ефект на прилаганите изравнителни мерки върху вноса на биодизел от САЩ. Количествата и цените на износа от Канада бяха сравнени с установената при първоначалното разследване степен на отстраняване на вредата.

               (39)

               Както се споменава по-горе, вносът от Канада в Съюза се е увеличил от 1 725 тона през 2008 г. на 197 772 тона през РП, като делът на последния възлиза на 9,2 % от внесените количества. Увеличението на вноса от Канада не може да се смята за незначително, предвид мащаба на пазара на Съюза, определен в хода на първоначалното разследване. Като се има предвид невредоносното ценово ниво, установено при първоначалното разследване, канадският внос в Съюза по време на РП е причинявал подбиване на индикативните цени от порядъка на 50 %, докато подбиването на продажните цени на производителите от Съюза е било с около 40 %.

               (40)

               С оглед на гореизложеното се стигна до заключението, че действието на мерките е намалено в количествено и ценово изражение.

         4.6.   Доказателства за субсидирането

               (41)

               По отношение на субсидирането следва да се отбележи, че данъчното кредитиране на американския биодизел — основната схема за субсидиране, установена при първоначалното разследване — е било възобновено с обратна сила през декември 2010 г. На тази основа бе направен изводът, че внасяният сходен продукт е продължил да се възползва от субсидиите по време на РП.

         4.7.   Заключение

               (42)

               Разследването стигна до заключението, че окончателните изравнителни мита, наложени върху вноса на биодизел с произход от САЩ, са били заобикаляни чрез претоварване през Канада, по смисъла на член 23 от основния регламент.

         5.   СИНГАПУР

               (43)

               Двама търговци от Сингапур оказаха съдействие на разследването. Освен това бе получено съдействие и от съответните органи на правителството на Сингапур.

               (44)

               Критериите за оценка за наличието на евентуално заобикаляне са описани в съображение 23 по-горе.

               (45)

               По данни на Евростат общият обем на износа на биодизел от Сингапур за Съюза е нараснал от 179 тона през 2008 г. на 20 486 тона през 2009 г. и на 32 078 тона през РП. Износът от САЩ за Сингапур също се е увеличил по време на РП.

               (46)

               Според съответните органи на правителството на Сингапур биодизелът местно производство се продава предимно на територията на Сингапур, за да се отговори на търсенето на вътрешния пазар. Въпреки това те отбелязват ръст на тази индустрия в Сингапур с неотдавнашното изграждане на нови производствени мощности.

               (47)

               Износът от Сингапур традиционно е нисък. Вносът на биодизел в Съюза бе разгледан по-обстойно в базата данни по член 14, параграф 6 и бе проверен в сътрудничество със съответните национални митнически власти. Оказва се, че има няколко пика при вноса на този продукт. Анализът показа, че този внос в по-голямата си част действително е бил от сингапурски произход. При все това, не всички внесени количества можаха да бъдат взети под внимание.

               (48)

               В сравнение с установеното при първоначалното разследване потребление в Съюза, обемът на вноса от Сингапур в Съюза, който не можа да бъде взет под внимание, се оказа изключително слаб. Освен това, неговият дял от потреблението на Съюза, предвид оценката на EBB за значителен ръст на потреблението в Съюза в периода от първоначалното разследване досега, би бил незначителен.

               (49)

               С оглед на гореизложеното може да се заключи, че коригиращият ефект на изравнителните мерки не е бил намален в количествено отношение от вноса от Сингапур.

               (50)

               По отношение на претоварването, общоизвестен факт е, че Сингапур е много важен център на корабоплаването в Азия: корабите от региона пристигат и разтоварват там стоки, които по-късно се товарят на корабите, които отплават наред с другото за Европа. В това разследване единият от оказалите съдействие търговци е претоварвал биодизел с малайзийски или индонезийски произход през Сингапур с крайно местоназначение в Съюза. По време на РП този търговец сам е изнесъл значително количество биодизел за Съюза чрез претоварване в Сингапур, като биодизелът е бил освободен на митница в Съюза като такъв с малайзийски или индонезийски произход. Проверката не даде никакви индикации, които да поставят под съмнение декларирания индонезийски или малайзийски произход.

               (51)

               С оглед на гореизложеното следва да се прекрати разследването относно възможно заобикаляне на изравнителните мерки чрез внос на биодизел, изпратен от Сингапур.

         6.   САЩ

   6.1.   Предварителни бележки

               (52)

               Петима американски производители на биодизел или биодизел в смеси оказаха съдействие на разследването, като трима от тях бяха включени и в извадката на първоначалното разследване. Правителството на САЩ оказа съдействие, като предостави статистически данни за износа и своето тълкуване на тези статистически данни.

               (53)

               И тримата производители, които бяха включени в извадката при първоначалното разследване, са преустановили износа на биодизел след налагането на окончателните мерки.

               (54)

               Само едно от петте оказали съдействие дружества — BP North America, което не бе оказало съдействие при първоначалното разследване — е изнасяло биодизел в смеси с тегловно съдържание на биодизел, по-малко или равно на 20 % (наричани по-долу „В20 и смес с по-ниско съдържание“), за Съюза по време на РП.

               (55)

               National Biodiesel Board (NBB), който представлява американската биодизелова индустрия, заяви, че продукт, за който според него изрично е установено, че е извън продуктовия обхват на съществуващите мерки, не може да бъде подложен на изравнителни мерки, без да е проведено ново антисубсидийно разследване. NBB заяви, че окончателният регламент съдържа изрична дефиниция на понятията „разглеждан продукт“ и „сходен продукт “ като биодизел в чист вид или биодизел в смес с биодизел със съдържание над 20 % биодизел. Според NBB това не е изкуствен праг, а отговаря на установената по време на първоначалното разследване ситуация на пазара. Констатирано бе например, че праг от 20 % е достатъчен, за да се направи ясно разграничение между различните видове смеси, намиращи се на пазара на САЩ.

               (56)

               По мнението на NBB и на други заинтересовани страни, едно разследване за заобикаляне може да разшири обхвата на изравнителните мерки, наложени върху разглеждан продукт, единствено по отношение на сходен продукт, който е само леко модифициран в сравнение с разглеждания продукт. Отново NBB изтъква, че сам Съветът е определил в окончателния регламент, че биодизел в смес със съдържание на биодизел от 20 % или по-малко не е сходен продукт. Поради това, според NBB, разпоредбите на основния регламент не предлагат никаква друга възможност, освен да се започне ново разследване, за да се определи дали тези смеси следва да станат обект на мерки.

               (57)

               В отговор на тези аргументи, на първо място следва да се отбележи, че целта на разпоредбите срещу евентуално заобикаляне, съдържащи се в член 23 от основния регламент, е да се противодейства на всеки предполагаем опит за осуетяване на мерките, които са в сила. Ако съществуват достатъчно prima facie доказателства, показващи, че е налице заобикаляне по смисъла на член 23, параграф 3 от основния регламент, Комисията ще започне разследване, което да определи дали действително е налице такова заобикаляне. В съответствие с член 23, параграф 3 от основния регламент оценката за наличие на заобикаляне следва да се извърши например чрез анализ последователно на това, дали е имало промяна в схемата на търговия между САЩ и Съюза, дали тази промяна произтича от практика, процес или дейност, за които няма достатъчно основания или икономическа обосновка, различни от налагането на митото, и дали са налице доказателства за нанесена вреда или че коригиращият ефект на митото е намален по отношение на цените и/или количествата.

               (58)

               Следва също така да се припомни, че едно разследване за заобикаляне не е преглед на обхвата на продукта по смисъла на член 19 от основния регламент и не променя дефиницията на разглеждания продукт и на сходния продукт. Разпоредбите на член 23 от основния регламент предоставят съответната правна основа за разследване на това дали е налице заобикаляне по отношение на продукт, предмет на определени мерки.

               (59)

               В това отношение в полученото от Комисията заявление на основание член 23, параграф 4 от основния регламент се твърди, че след налагането на мерките е започнал износ за Съюза на биодизел в смес с тегловно съдържание на биодизел, по-малко или равно на 20 %, с произход от САЩ, като същевременно се твърди, че в случая се извлича предимство от установената в описанието на разглеждания продукт и на сходния продукт горна граница за съдържанието на биодизел. Разследването разгледа въпроса дали такава практика би могла да се разглежда като заобикаляне по смисъла на разпоредбите на член 23 от основния регламент На последно място, следва да се отбележи, че предполагаемите практики на заобикаляне могат да бъдат разгледани единствено в съответствие с член 23 от основния регламент.

         6.2.   Износът на В20 и на смес с по-ниско съдържание от САЩ за Съюза

               (60)

               Както бе споменато в съображение 20, код 3824 90 40 00 от американската HTS съдържа и смеси със съдържание на биодизел, по-малко или равно на 96,5 %. Според статистическите данни за износа на САЩ по време на РП за Съюза е било изнесено общо количество от 358 291 тона смес от този вид.

               (61)

               По време на РП значителен дял от посоченото по-горе количество е било изнесено от дружеството BP Products North America (наричано по-долу за краткост „BPNA“).

               (62)

               BPNA не участва в първоначалното разследване, тъй като стартира своята дейност в сектора на биодизела едва в началото на 2009 г., в очакване на бъдещо разрастване на пазара на биодизел в отговор на насоките, дадени от правителството както в САЩ, така и в чужбина. BPNA започна да изнася за Съюза през декември 2009 г. В тази връзка се припомня, че окончателните мерки бяха наложени през юли 2009 г.

               (63)

               В Съюза BP е продавал биодизел в смес с произход от САЩ, с тегловно съдържание на биодизел, по-малко или равно на 15 % (наричан по-долу за краткост „В15“), в Обединеното кралство, Франция и Нидерландия. Във всички случаи продуктът е допълнително смесван, за да се спази действащото законодателство в някои държави-членки, имащо за цел да бъде насърчавано потреблението на биогорива от крайния потребител в бензиностанциите, тъй като в момента те се считат за екологично устойчиви.

               (64)

               BPNA твърди, че смеси със съдържание на биодизел под 15 % не са сходен с разглеждания продукт. Характеристиките и пазарните реалности твърде много се различават. Логистиката (включително ограниченията за доставките), свързана с производството и вноса на смеси с по-ниско съдържание, доста се различава от тази при смесите с по-високо съдържание. Според BPNA, при превоз на смеси със съдържание на биодизел под 15 % тези продукти биват категоризирани като петролни продукти за доставка, докато смесите с по-високо съдържание се считат за химически продукти, което прави по-евтина тяхната доставка. BPNA също така твърди, че има разлики в производителността между смесите с високо и ниско съдържание на биодизел, когато се използват в дизелови двигатели.

               (65)

               Целта на разследването за заобикаляне е да се установи дали биодизелът в смес с тегловно съдържание на биодизел, по-малко или равно на 20 %, е заобиколил мерките, които са в сила. Много е вероятно да се окаже, че смесите с по-ниско съдържание водят до по-ниски транспортни разходи. Все пак следва да се отбележи, че смес от В20 и с по-ниско съдържание фактически представлява същата смес, но с различен състав в сравнение с процеса на производство на биодизел в смес над В20. Процесът на промяна на състава на смес е нетруден. Приготвянето на В20 и на смес с по-ниско съдържание просто се счита за лека модификация на разглеждания продукт, като единствената разлика е делът на биодизел в сместа. Следва да се отбележи също така, че разглежданият продукт, също както и В20 и сместа с по-ниско съдържание, в крайна сметка са предназначени за едни и същи употреби в Съюза. Освен това, биодизелът в смес от В20 и в смес с по-ниско съдържание, както и биодизелът в смес над В20 имат еднакви основни характеристики.

         6.3.   Промяна в схемите на търговия

               (66)

               Вносът на разглежданият продукт от САЩ е спаднал от 1 487 790 тона през 2008 г. на 381 227 тона през 2009 г. и почти до нулево ниво през РП.

               (67)

               В това отношение следва да се отбележи, че макар по време на първоначалното разследване в Съюза да е било задължително например смесването на B5, износът на В20 и на смеси с по-ниско съдържание от САЩ за Съюза е започнал едва след налагането на окончателните мерки. По време на първоначалното разследване, според данните, получени от включените в извадката оказали съдействие производители-износители, за Съюза е била изнасяна най-вече смес от В99,9. Причината за това е, че това позволява субсидията за изнасяните стоки да бъде в максимален размер (1 USD данъчен кредит за 1 галон биодизел).

               (68)

               Поради това е трудно да се намери някаква друга икономическа обосновка, освен избягването на действащите изравнителни мерки, с която да се обясни взетото решение за износ на B20 и на смеси с по-ниско съдържание.

               (69)

               Делът на биодизела в сместа продължава да бъде субсидиран и вносителят избягва плащането на дължимото изравнително мито. В това отношение следва да се отбележи, че изравнителното мито върху смесите се прилага съразмерно с наличното съдържание на биодизел в сместа, т.е. в случай на внос на В15 неплатимото изравнително мито ще бъде в размер на около 35 EUR/тон.

         6.4.   Липса на достатъчно основания или икономическа обосновка, различни от налагането на изравнителното мито

               (70)

               Според BNPA, сместа със съдържание на биодизел под B15 не е специално създадена, за да се избегнат дължимите мита. Дружеството твърди, че не е участвало в първоначалното разследване, тъй като е започнало своята дейност в сектора на биодизела едва в началото на 2009 г., в очакване на бъдещо активизиране на пазара на биодизел в отговор на дадената зелена светлина на правителствено ниво както в САЩ, така и в чужбина. Специфичната структура на дружеството, дейността му като петролно дружество и логистичното му присъствие в САЩ е направила от смесването в САЩ и износа за Съюза едно логично търговско решение. Изнасяната смес винаги е била B15 и с по-ниско съдържание заради по-малко строгите мерки за сигурност: до B15 сместа не се счита за химически продукт по силата на нормативната уредба на морските превози.

               (71)

               Следва да се отбележи, че дейността на това дружество по отношение на износа за Съюза е започнала едва след въвеждането на мерките. Смята се, че няма достатъчно основания или икономическа обосновка, различни от избягване на плащането на изравнителното мито, което е в сила, върху биодизел с произход от САЩ.

         6.5.   Намаляване на коригиращия ефект от изравнителното мито

               (72)

               Като се има предвид установеното при първоначалното разследване невредоносно равнище на цените, вносът от САЩ в Съюза на В20 и на смеси с по-ниско съдържание свидетелства за подбиване както на индикативните, така и на продажните цени. Вносът на В20 и на смеси с по-ниско съдържание е започнал едва след налагането на окончателните мерки и съответните количества не са незначителни.

               (73)

               С оглед на гореизложеното се стигна до заключението, че действието на мерките намалява в количествено и ценово изражение.

         6.6.   Доказателство за субсидирането

               (74)

               По отношение на субсидирането следва да се отбележи, че данъчното кредитиране на американския биодизел — основната схема за субсидиране, установена при първоначалното разследване — е било възобновено с обратна сила през декември 2010 г. На тази основа бе направен изводът, че внасяният сходен продукт е продължил да се възползва от субсидиите по време на РП.

         6.7.   Заключение

               (75)

               Разследването стигна до заключението, че окончателното изравнително мито, наложено върху вноса на биодизел с произход от САЩ, е било заобикаляно чрез внос в Съюза на биодизел в смес с тегловно съдържание на биодизел, по-малко или равно на 20 %.

               (76)

               Беше направен изводът, че единствената икономическа обосновка за износа на смеси от В20 и на такива с по-ниско съдържание е било субсидирането в САЩ, от една страна, и избягването на плащането на евентуални изравнителни мита при вноса в Съюза, от друга.

               (77)

               BPNA поиска да бъде освободена от възможните мерки с разширен обхват. Въпреки това, тъй като разследването ясно показа, че вносът на В20 и на смеси с по-ниско съдържание е бил правен единствено с цел заобикаляне на мерките, които са в сила, такова освобождаване не може да бъде предоставено. В съответствие с разпоредбите на член 23, параграф 6 от основния регламент, на производителите на съответните продукти може да бъде предоставено освобождаване, ако те покажат, че не са свързани с производител, подлежащ на мерките, и за тях бъде установено, че не участват в практики за заобикаляне. В рамките на тези разследвания беше установено, че дружеството BPNA участва в практики за заобикаляне, като е започнало да изнася В20 и смеси с по-ниско съдържание след налагането на антидъмпингови и изравнителни мерки, без достатъчно основания или икономическа обосновка, различни от налагането на мерките. Освен това има доказателства, че ефектът от тези мерки намалява в ценово и количествено изражение, както и че внасяният продукт продължава да бъде субсидиран.

               (78)

               Някои от оказалите съдействие при първоначалните разследвания производители на биодизел поискаха да бъдат освободени от налагането на евентуални мерки с разширен обхват поради заобикаляне. Установено бе, че тези американски производители не са произвеждали, нито продавали биодизел B20 и смеси с по-ниско съдържание. Съгласно член 23, параграф 6 от основния регламент, в хода на разследване за заобикаляне може да се разглежда само искане за освобождаване, представено от производителите. Следва да се отбележи обаче, че член 23 от основния регламент съдържа разпоредби, отнасящи се до новите оператори.

         7.   МЕРКИ

   7.1.   Канада

               (79)

               Предвид гореизложеното се стигна до заключението, че окончателното изравнително мито, наложено върху вноса на биодизел с произход от САЩ, е било заобикаляно чрез претоварване през Канада, по смисъла на член 23 от основния регламент.

               (80)

               В съответствие с член 23, параграф 1, първо изречение от основния регламент обхватът на съществуващите мерки по отношение на вноса на разглеждания продукт с произход от САЩ следва по тази причина да бъде разширен, така че да обхванат и вноса на същия продукт, изпращан от Канада, независимо дали е деклариран или не с произход от Канада.

               (81)

               За да се избегне заобикалянето на митото с непроверими твърдения, че продуктът, претоварван през Канада, е бил произведен от дружество, ползващо се с индивидуална ставка на митото в окончателния регламент, мярката, чийто обхват се предвижда да бъде разширен, следва да бъде тази, установена за „всички други дружества“ в член 1, параграф 2 от Регламент (ЕО) № 598/2009, която е окончателно изравнително мито от 237 EUR/тон.

               (82)

               Изравнителното мито върху смесите се прилага пропорционално на общото тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник (биодизелово съдържание) в сместа.

               (83)

               В съответствие с член 23, параграф 4 и член 24, параграф 5 от основния регламент, които предвиждат мерките с разширен обхват да бъдат прилагани спрямо внос, който при влизане на територията на Съюза подлежи на регистрация, въведена с регламента за започване на разследване, следва да бъде събирано мито върху регистрирания внос на биодизел, изпращан от Канада.

         7.2.   САЩ

               (84)

               Предвид гореизложеното се стигна до заключението, че окончателното изравнително мито, наложено върху вноса на биодизел с произход от САЩ, е било заобикаляно чрез внос в Съюза на биодизел B20 и смеси с по-ниско съдържание, по смисъла на член 23 от основния регламент.

               (85)

               В съответствие с член 23, параграф 1, първо изречение от основния регламент обхватът на съществуващите мерки по отношение на вноса на разглеждания продукт с произход от САЩ следва да бъде разширен, така че да обхванат вноса на биодизел B20 и смеси с по-ниско съдържание

               (86)

               Мерките, чийто обхват се предвижда да бъде разширен, следва да бъдат тези, установени в член 1, параграф 2 от Регламент (ЕО) № 598/2009.

               (87)

               Изравнителното мито с разширен обхват върху смесите се прилага пропорционално на общото тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник (биодизелово съдържание) в сместа.

               (88)

               В съответствие с член 23, параграф 4 и член 24, параграф 5 от основния регламент, които предвиждат мерките с разширен обхват да бъдат прилагани спрямо внос, който при влизане на територията на Съюза подлежи на регистрация, въведена с регламента за започване на разследване, следва да бъде събирано мито върху регистрирания внос на биодизел B20 и смеси с по-ниско съдържание, с произход от САЩ.

         8.   ПРЕКРАТЯВАНЕ НА РАЗСЛЕДВАНЕТО СРЕЩУ СИНГАПУР

               (89)

               Предвид направените констатации по отношение на Сингапур, разследването за възможно заобикаляне на изравнителните мерки чрез внос на биодизел, изпращан от Сингапур, следва да бъде прекратено, а въведената с регламента за започване на разследване регистрация на вноса на биодизел, изпращан от Сингапур — да бъде преустановена.

         9.   ИСКАНЕ ЗА ОСВОБОЖДАВАНЕ

               (90)

               Двете оказали съдействие и представили отговори на въпросника дружества в Канада поискаха в съответствие с член 23, параграф 6 от основния регламент да бъдат освободени от налагането на евентуални мерки с разширен обхват.

               (91)

               Беше установено, че двамата оказали съдействие канадски производителя не са участвали в практиките за заобикаляне, които са предмет на настоящото разследване. Освен това, тези производители успяха да докажат, че не са свързани с нито един от американските производители/износители на биодизел. Поради това техните искания за освобождаване могат да бъдат удовлетворени.

               (92)

               Счита се, че в този случай са необходими специални мерки, за да се гарантира правилното прилагане на такова освобождаване. Такива специални мерки се състоят от представянето на митническите органи на държавите-членки на валидна търговска фактура, която да отговаря на изискванията, определени в приложението към настоящия регламент. Внос, който не е придружен от такава фактура, подлежи на облагане с разширеното изравнително мито.

               (93)

               Една оказала съдействие и отговорила на въпросника страна в САЩ също поиска в съответствие с член 23, параграф 6 от основния регламент да бъде освободена от налагането на евентуални мерки с разширен обхват.

               (94)

               Както е обяснено в съображение 77 по-горе, разследването показа ясно, че тази страна е участвала в практики за заобикаляне, като е внасяла В20 и смеси с по-ниско съдържание. Поради това такова освобождаване не може да бъде предоставено.

               (95)

               Следва да се подчертае обаче, че ако един или повече от засегнатите производители износители в бъдеще престане да се възползва от субсидиране, те могат да поискат преразглеждане в съответствие с член 19 от основния регламент.

         10.   ОПОВЕСТЯВАНЕ

               (96)

               Всички заинтересовани страни бяха осведомени за основните факти и съображения, довели до горните заключения, и бяха поканени да представят коментари. Представените от страните устни и писмени коментари бяха разгледани,

         ПРИЕ НАСТОЯЩИЯ РЕГЛАМЕНТ:
   Член 1
   1.   Обхватът на окончателното изравнително мито, наложено с Регламент (ЕО) № 598/2009 върху вноса на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, общоизвестни като „биодизел“, в чист вид или в смес, които са с над 20 % тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, с произход от Съединените американски щати, се разширява по отношение на вноса в Съюза на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, общоизвестни като „биодизел“, в чист вид или в смес, които са с над 20 % тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, изпращани от Канада, декларирани или не с произход от Канада, класирани понастоящем в кодове по КН 1516 20 98 (код по ТАРИК 1516209821), ex 1518 00 91 (код по ТАРИК 1518009121), ex 1518 00 99 (код по ТАРИК 1518009921), ex 2710 19 41 (код по ТАРИК 2710194121), ex 3824 90 91 (код по ТАРИК 3824909110) и ex 3824 90 97 (код по ТАРИК 3824909701), с изключение на тези, произведени от дружествата, изброени по-долу:

               Държава

               Дружество

               Допълнителен код по ТАРИК

               Канада

               BIOX Corporation, Oakville, Ontario, Canada

               B107

               Канада

               Rothsay Biodiesel, Guelph, Ontario, Canada

               B108

         Митото, чийто обхват подлежи на разширяване, е установеното за „всички други дружества“ в член 1, параграф 2 от Регламент (ЕО) № 598/2009, която е окончателно изравнително мито от 237 EUR за тон нетно тегло.
   Изравнителното мито върху смесите се прилага пропорционално на общото тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник (биодизелово съдържание) в сместа.
   2.   Прилагането на освобождаванията, предоставени на дружествата, посочени в параграф 1 или получили разрешение от Комисията в съответствие с член 4, параграф 2, зависи от представянето на митническите органи на държавите-членки на валидна търговска фактура, която отговаря на условията, определени в приложението. Ако не бъде представена такава фактура, се прилага изравнителното мито, наложено с параграф 1.
   3.   Митото, чийто обхват се разширява с параграф 1 на настоящия член, се събира върху вноса, изпращан от Канада, деклариран или не с произход от Канада, регистриран в съответствие с член 2 от Регламент (ЕС) № 721/2010 и член 23, параграф 4 и член 24, параграф 5 от Регламент (ЕО) № 597/2009, с изключение на продуктите, произведени от дружествата, изброени в параграф 1.
   4.   Прилагат се действащите разпоредби относно митата.
   Член 2
   1.   Обхватът на окончателното изравнително мито, наложено с Регламент (ЕО) № 598/2009 върху вноса на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, общоизвестни като „биодизел“, в чист вид или в смес, които са с над 20 % тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, с произход от Съединените американски щати, се разширява по отношение на вноса в Съюза на биодизел в смес, която е с по-малко или равно на 20 % тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник, с произход от Съединените американски щати, класирани понастоящем в кодове по КН 1516 20 98 (код по ТАРИК 1516209830), ex 1518 00 91 (код по ТАРИК 1518009130), ex 1518 00 99 (код по ТАРИК 1518009930), ex 2710 19 41 (код по ТАРИК 2710194130) и ex 3824 90 97 (код по ТАРИК 3824909704).
   Митата, чийто обхват подлежи на разширяване, са тези, установени в член 1, параграф 2 от Регламент (ЕО) № 598/2009.
   Изравнителното мито върху смесите се прилага пропорционално на общото тегловно съдържание на моноалкилни естери на мастни киселини и/или парафинови газьоли, получени посредством синтез и/или хидрообработка, от неизкопаем източник (биодизелово съдържание) в сместа.
   2.   Митата, чийто обхват е разширен по силата на параграф 1 от настоящия член, се събират върху вноса с произход от Съединените американски щати, регистриран в съответствие с член 2 от Регламент (ЕС) № 721/2010 и членове 23, параграф 4 и 24, параграф 5 от Регламент (ЕО) № 597/2009.
   3.   Прилагат се действащите разпоредби относно митата.
   Член 3
   Разследването, започнато с Регламент (ЕС) № 721/2010 във връзка с възможно заобикаляне на изравнителните мерки, наложени с Регламент (ЕО) № 598/2009 върху вноса на биодизел с произход от Съединените американски щати, чрез внос на биодизел, изпращан от Сингапур, деклариран или не с произход от Сингапур, и подлагащо на изискване за регистрация този внос, се прекратява.
   Член 4
   1.   Исканията за освобождаване от митото, чийто обхват е разширен по силата на член 1, параграф 1 и член 2, параграф 1, се изготвят в писмена форма на един от официалните езици на Европейския съюз и трябва да бъдат подписани от лице, упълномощено да представлява субекта, искащ освобождаването. Искането трябва да бъде изпратено на следния адрес:

               European Commission

               Directorate-General for Trade

               Directorate H

               Office: N-105 04/92

               1049 Brussels

               BELGIUM

               Fax: + 32 22956505

         2.   В съответствие с член 23, параграф 6 от Регламент (ЕО) № 597/2009, Комисията след консултация с Консултативния комитет може да вземе решение за освобождаване от митото, чийто обхват е разширен по силата на член 1, параграф 1 и член 2, параграф 1, на вноса, осъществяван от дружества, които не заобикалят изравнителните мерки, наложени с Регламент (ЕО) № 598/2009.
   Член 5
   На митническите органи се указва да преустановят регистрацията на вноса, въведена в съответствие с член 2 от Регламент (ЕС) № 721/2010.
   Член 6
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 5 май 2011 година.

            За Съвета

            Председател

         MARTONYI J.

      (1)  ОВ L 188, 18.7.2009 г., стр. 93.

      (2)  ОВ L 67, 12.3.2009 г., стр. 50.

      (3)  ОВ L 179, 10.7.2009 г., стр. 1.

      (4)  ОВ L 179, 10.7.2009 г., стр. 26.

      (5)  ОВ L 211, 12.8.2010 г., стр. 6.

      (6)  ОВ L 211, 12.8.2010 г., стр. 1.

      ПРИЛОЖЕНИЕ
      Върху валидната търговска фактура, посочена в член 1, параграф 2, трябва да фигурира декларация, подписана от служител на субекта, издал търговската фактура, в следния формат:

                  1.

                  Име и длъжност на служителя на субекта, издал търговската фактура.

                  2.

                  Следната декларация: „Аз, долуподписаният/ата, удостоверявам, че (обемът) от (разглеждания продукт), продаден за износ за Европейския съюз, включен в настоящата фактура, е произведен от (наименование и адрес на дружеството) (допълнителен код по ТАРИК) в (съответната държава). Декларирам, че предоставената в настоящата фактура информация е пълна и вярна.“

                  3.

                  Дата и подпис.


title: Регламент за изпълнение (ЕС) № 367/2012 на Комисията от 27 април 2012 година за определяне на необходими мерки във връзка с пускането на допълнителни количества извънквотна захар и изоглюкоза на пазара на Съюза при намалена такса за свръхпроизводство за пазарната 2011—2012 година

text:
               28.4.2012

               BG

               Официален вестник на Европейския съюз

               L 116/12

         РЕГЛАМЕНТ ЗА ИЗПЪЛНЕНИЕ (ЕС) № 367/2012 НА КОМИСИЯТА
   от 27 април 2012 година
   за определяне на необходими мерки във връзка с пускането на допълнителни количества извънквотна захар и изоглюкоза на пазара на Съюза при намалена такса за свръхпроизводство за пазарната 2011—2012 година
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 64, параграф 2 и член 186 във връзка с член 4 от него,
   като има предвид, че:

               (1)

               Цените на световните пазари на захар, които се базират на лондонската фючърсна борса, се стабилизираха от началото на пазарната 2011—2012 година на значително по-високо ниво в сравнение с минали периоди. Цените на борсата за фючърсни сделки в Лондон бяха между 600 и 650 USD на тон или 460—500 EUR на тон.

               (2)

               В същото време цените на пазарите на захар в Съюза продължиха да се увеличават, както показа системата за наблюдение на цените, създадена по силата на член 14 от Регламент (ЕО) № 952/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на управлението на пазара на захарта в Общността и системата от квоти (2); освен това увеличението на цените се ускори от октомври 2011 г., когато средната цена на захарта в Съюза се повиши с над 10 % в рамките на един месец.

               (3)

               С цел подобряване на снабдяването на пазара на захарта в Съюза през ноември 2011 г. бяха взети извънредни мерки с Регламент за изпълнение (ЕС) № 1239/2011 на Комисията от 30 ноември 2011 г. за откриване на постоянна тръжна процедура за внос на захар с код по КН 1701 с намалено мито за пазарната 2011—2012 година (3) и с Регламент за изпълнение (ЕС) № 1240/2011 на Комисията от 30 ноември 2011 г. за определяне на извънредни мерки относно пускането на извънквотна захар и изоглюкоза на пазара на Съюза при намалена такса за свръхпроизводство за пазарната 2011—2012 година (4). Въпреки тези мерки настоящата тенденция към нарастване на цените на захарта в Съюза продължи и през февруари 2012 г. средната цена достигна 701 EUR на тон, което представлява увеличение с повече от 20 % за периода между септември 2011 г. и февруари 2012 г. или близо 40 % между февруари 2011 г. и февруари 2012 г.

               (4)

               Продължаващата тенденция към нарастване на цените за захарта в Съюза показва, че на този етап снабдяването на пазара на захар в Съюза се е подобрило само отчасти. Това заключение бе потвърдено на 8 март 2012 г. от повечето държави членки в рамките на Управителния комитет, които считат, че все още съществуват проблеми със снабдяването и те могат да се влошат в течение на пазарната година. Това положение би могло да засегне най-вече малките и средните предприятия, както и клиентите с фиксирани количества по дългосрочни договори.

               (5)

               От друга страна, добрата реколта в някои части на Съюза доведе до производство на захар в превишение на квотата, определена в член 56 от Регламент (ЕО) № 1234/2007, с близо 5,3 милиона тона. След като се вземат предвид очакваното търсене на промишлена захар в съответствие с член 62 от Регламент (ЕО) № 1234/2007, ангажиментите за износ на извънквотна захар за 2011—2012 г., постановени с Регламент за изпълнение (ЕС) № 372/2011 на Комисията от 15 април 2011 г. за определяне на количествените ограничения за износ на извънквотна захар и изоглюкоза до края на пазарната 2011—2012 година (5), както и количествата извънквотна захар, пуснати на пазара на Съюза в съответствие с Регламент за изпълнение (ЕС) № 1240/2011, остават налични значителни количества извънквотна захар. Част от нея може да бъде незабавно предоставена на пазара на Съюза с цел частично да се удовлетвори търсенето, а оттам — да се допринесе за ограничаване на тенденцията към нарастване на цените за захарта в Съюза, която понастоящем смущава пазара.

               (6)

               По силата на член 186 от Регламент (ЕО) № 1234/2007 Комисията се оправомощава да предприеме необходимите за сектора мерки, ако цените на пазарите на захар на Съюза се увеличат до такава степен, че ситуацията смущава или застрашава да смути пазарите.

               (7)

               С член 64, параграф 2 от Регламент (ЕО) № 1234/2007 Комисията се оправомощава да определя таксата за свръхпроизводство за количествата захар и изоглюкоза, произведени в превишение на квотата, в достатъчно голям размер, за да се избегне натрупването на количества в превишение на квотата. С член 3, параграф 1 от Регламент (ЕО) № 967/2006 на Комисията от 29 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на производството над квотите в сектора на захарта (6) размерът на таксата се определя на 500 EUR на тон.

               (8)

               Комисията прецени, че продължаващото слабо предлагане на захар на вътрешния пазар, което ясно личи от наблюдаваното значително увеличение на средната цена на пазарите на захар в Съюза през пазарната 2011—2012 година, може да наложи пускането на допълнителни количества извънквотна захар на вътрешния пазар. Увеличеното предлагането следва да подобри гладкото функциониране на пазара на захар. С цел да се избегне всякакъв риск от натрупване на количества е уместно да се разреши само ограничено количество да бъде пуснато на пазара на Съюза. Предвид очаквания недостиг и алтернативните източници на доставки ограниченото количество следва да се определи на 250 000 тона. Намалената такса за свръхпроизводство за това ограничено количество захар, произведено в превишение на квотата, следва да се определи в такъв размер на тон, който да представлява разликата между най-скорошната публично достъпна средна цена за Съюза и цената на световния пазар.

               (9)

               Доколкото Регламент (ЕО) № 1234/2007 определя квоти за захар и изоглюкоза, подобна мярка следва да се приложи за съответното количество изоглюкоза, произведено в превишение на квотата, тъй като изоглюкозата е до известна степен търговски заместител на захарта.

               (10)

               Поради това и с оглед увеличаване на доставките производителите на захар и изоглюкоза следва да подадат заявления до компетентните органи на държавите членки за сертификати, с които им се разрешава да продават на пазара на Съюза известни количества, произведени над квотното ограничение, с намалена такса за свръхпроизводство.

               (11)

               Валидността на сертификатите следва да е с ограничен срок с цел бързо подобрение на ситуацията с доставките.

               (12)

               Определянето на горни граници за количествата, за които всеки производител може да подаде заявление в рамките на даден период за подаване на заявления, и ограничаването на обхвата на сертификатите така, че те да се издават единствено за продукти от продукцията на самия заявител, би трябвало да предотврати спекулативни действия в рамките на системата, създадена с настоящия регламент.

               (13)

               С подаването на заявление производителите на захар следва да поемат задължението да заплатят минималната цена за захарното цвекло, използвано за производството на количеството захар, за което подават заявление. Следва да бъдат уточнени минималните изисквания за допустимост на заявленията.

               (14)

               Компетентните органи на държавите членки следва да уведомят Комисията за получените заявления. С цел опростяване и стандартизиране на уведомленията следва да бъдат осигурени съответните образци.

               (15)

               Комисията следва да гарантира, че сертификати се предоставят само в рамките на количествата, определени с настоящия регламент. Следователно при необходимост Комисията следва да може да определи коефициент на разпределение, приложим към получените заявления.

               (16)

               Държавите членки следва незабавно да информират заявителите дали заявените количества се предоставят частично или изцяло.

               (17)

               Намалената такса за свръхпроизводство следва да се заплати след приемане на заявлението и преди издаване на сертификата.

               (18)

               Компетентните органи следва да уведомят Комисията за количествата, за които са издадени сертификати с намалена такса за свръхпроизводство. За тази цел Комисията трябва да им предостави съответните образци.

               (19)

               Върху пуснатите на пазара на Съюза количества захар, надвишаващи тези, за които са издадени сертификати в съответствие с настоящия регламент, следва да се начисли такса за свръхпроизводство в съответствие с член 64, параграф 2 от Регламент (ЕО) № 1234/2007. Поради това е целесъобразно да се предвиди, че всеки заявител, който не изпълни ангажимента си да пусне на пазара на Съюза количеството, за което му е предоставен сертификат, следва да заплати и сумата от 500 EUR на тон. Този последователен подход е насочен към предотвратяване на злоупотреби с механизма, въведен от настоящия регламент.

               (20)

               С цел да се установят средни цени за квотна и извънквотна захар на пазара на Съюза в съответствие с член 13, параграф 1 от Регламент (ЕО) № 952/2006 захарта, за която е получен сертификат, издаден съгласно настоящия регламент, следва да се счита за квотна захар.

               (21)

               В член 2, параграф 1, буква а) от Решение 2007/436/ЕО, Евратом на Съвета от 7 юни 2007 г. относно системата на собствените ресурси на Европейските общности (7) се постановява, че приноси и други задължения, предвидени в рамките на общата организация на пазарите на захар, следва да представляват собствени ресурси. Следователно е необходимо да се определи датата за установяване на въпросните суми по смисъла на член 2, параграф 2 и член 6, параграф 3, буква а) от Регламент (ЕО, Евратом) № 1150/2000 от 22 май 2000 г. за прилагане на Решение 2007/436/ЕО, Евратом относно системата за собствени ресурси на Общностите (8).

               (22)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Временно намаление на таксата за свръхпроизводство
   Чрез дерогация от член 3, параграф 1 от Регламент (ЕО) № 967/2006 размерът на таксата за свръхпроизводство за допълнително максимално количество от 250 000 тона захар, изразени в еквивалент на бяла захар, и 13 000 тона изоглюкоза във вид на сухо вещество, произведени в превишение на квотата, определена в приложение VI към Регламент (ЕО) № 1234/2007, и пуснати на пазара на Съюза през пазарната 2011—2012 година, се определя на 211 EUR на тон. Намалената такса за свръхпроизводство се заплаща след приемане на заявлението, посочено в член 2, и преди издаване на сертификата, посочен в член 6.
   Член 2
   Подаване на заявление за сертификат
   1.   За да се възползват от условията, определени в член 1, производителите на захар и изоглюкоза подават заявление за сертификат.
   2.   Заявители могат да бъдат само предприятия, произвеждащи захар от цвекло и захарна тръстика или произвеждащи изоглюкоза, одобрени съгласно член 57 от Регламент (ЕО) № 1234/2007, на които е предоставена квота за производство за пазарната 2011—2012 година съгласно член 56 от посочения регламент.
   3.   Всеки заявител може да подава най-много едно заявление за захар и едно за изоглюкоза в рамките на даден период за подаване на заявления.
   4.   Заявление за сертификат се подава по факс или по електронна поща до компетентния орган в държавата членка, в която е одобрено предприятието. Компетентните органи на държавата членка може да изискат подадените по електронен път заявления да бъдат придружени от усъвършенстван електронен подпис по смисъла на Директива 1999/93/ЕО на Европейския парламент и на Съвета (9).
   5.   За да бъдат допустими, заявленията трябва да отговарят на следните условия:

               а)

               заявленията посочват:

                           i)

                           име, адрес и номер по ДДС на заявителя; както и

                           ii)

                           заявените количества, изразени в тонове еквивалент на бяла захар и в тонове изоглюкоза във вид на сухо вещество, закръглени до цяло число;

               б)

               заявените в рамките на този период за подаване на заявления количества, изразени в тонове еквивалент на бяла захар и в тонове изоглюкоза във вид на сухо вещество, не превишават 50 000 тона в случай на захар и 2 500 тона в случай на изоглюкоза;

               в)

               ако заявлението се отнася за захар, заявителят се задължава да плати определената в член 49 от Регламент (ЕО) № 1234/2007 минимална цена за захарното цвекло, използвано за производството на количеството захар, за което са получени сертификати, издадени в съответствие с член 6 от настоящия регламент;

               г)

               заявлението се подава в писмен вид на официалния или на един от официалните езици на държавата членка, в която то се подава;

               д)

               заявлението съдържа препратка към настоящия регламент и крайния срок за подаването на заявленията за съответния период на подаване на заявления; посочен в член 3.

         6.   Дадено заявление не може да бъде оттеглено или изменено след подаването му, дори когато заявеното количество е предоставено само частично.
   Член 3
   Подаване на заявления
   1.   Първият период, през който могат да се подават заявления, приключва на 2 май 2012 г. в 12 часа на обяд брюкселско време.
   2.   Периодите, през които могат да бъдат подавани заявления за втория и последващите периоди на подаване на заявления, започват в първия работен ден след края на предишния период. Те приключват на 23 май 2012 г., 6 юни 2012 г. и 20 юни 2012 г. в 12 часа на обяд брюкселско време.
   3.   Комисията може да преустанови подаването на заявления за един или няколко периода на подаване на заявления.
   Член 4
   Предаване на заявленията от държавите членки
   1.   Компетентните органи на държавите членки решават дали заявленията отговарят на изискванията въз основа на условията, посочени в член 2. Когато компетентните органи решат, че дадено заявление не отговаря на изискванията, те информират заявителя незабавно.
   2.   Най-късно в петък компетентните органи уведомяват по факс или по електронна поща Комисията за отговарящите на изискванията заявления, подадени през предходния период на подаване на заявления. Това уведомление не съдържа информацията, посочена в член 2, параграф 5, буква а), точка i). Държавите членки, които не са получили заявления, но на които е предоставена квота за захар или изоглюкоза за пазарната 2011—2012 година, също уведомяват Комисията в горепосочения срок за липсата на заявления.
   3.   Формата и съдържанието на уведомленията се определят въз основа на образци, предоставени на държавите членки от Комисията.
   Член 5
   Надхвърляне на определените количества
   Когато информацията, предоставена от компетентните органи на държавите членки в съответствие с член 4, параграф 2, показва, че заявените количества надхвърлят определените в член 1, Комисията:

               а)

               определя коефициент на разпределение, който държавите членки прилагат по отношение на количествата, обхванати от всяко съобщено заявление за сертификат;

               б)

               отхвърля заявленията, за които все още не е предоставено уведомление;

               в)

               закрива периода за подаване на заявления.

         Член 6
   Издаване на сертификати
   1.   Без да се засягат разпоредбите на член 5, на десетия работен ден след края на седмицата, в която е приключил периодът на подаване на заявления, компетентният орган издава сертификати въз основа на заявленията, за които е предоставено уведомление на Комисията за този период на подаване на заявления, в съответствие с член 4, параграф 2.
   2.   Всеки понеделник държавите членки съобщават на Комисията количествата захар и/или изоглюкоза, за които са издали сертификати през предходната седмица.
   3.   Образец на сертификата се съдържа в приложението.
   Член 7
   Валидност на сертификатите
   Сертификатите са в сила до края на втория месец, следващ месеца на издаване.
   Член 8
   Прехвърляне на сертификатите
   Правата и задълженията, произтичащи от сертификатите, не подлежат на прехвърляне.
   Член 9
   Докладване на цените
   За целите на член 13, параграф 1 от Регламент (ЕО) № 952/2006 количеството продадена захар, за което е получен сертификат, издаден съгласно настоящия регламент, се счита за квотна захар.
   Член 10
   Мониторинг
   1.   Към месечните си съобщения, изпращани съгласно член 21, параграф 1 от Регламент (ЕО) № 952/2006, заявителите добавят количествата, за които са получили сертификати в съответствие с член 6 от настоящия регламент.
   2.   Преди 31 октомври 2012 г. всеки притежател на сертификат съгласно настоящия регламент представя на компетентните органи на държавите членки доказателство, че всички количества, за които му е издаден сертификат, са пуснати на пазара на Съюза. За всеки тон, за който е издаден сертификат, но не е пуснат на пазара на Съюза по причини, различни от непреодолима сила, се заплащат по 289 EUR на тон.
   3.   Държавите членки съобщават на Комисията количествата, които не са пуснати на пазара на Съюза.
   4.   Държавите членки изчисляват и съобщават на Комисията разликата между общото количество захар и изоглюкоза, произведени от всеки производител в превишение на квотата, и количествата, пласирани от производителя в съответствие с член 4, параграф 1, втора алинея от Регламент (ЕО) № 967/2006 и Регламент за изпълнение (ЕС) № 1240/2011. Ако оставащите количества извънквотна захар или изоглюкоза на даден производител са по-малки от заявените от него по настоящия регламент, производителят заплаща за разликата по 500 EUR на тон.
   Член 11
   Дата на установяване
   За целите на член 2, параграф 2 и член 6, параграф 3, буква а) от Регламент (ЕО, Евратом) № 1150/2000 датата на установяване на вземането на Съюза е датата, на която таксата за свръхпроизводство се плаща от заявителите в съответствие с член 1.
   Член 12
   Влизане в сила
   Настоящият регламент влиза в сила на третия ден след деня на публикуването му в Официален вестник на Европейския съюз.
   Срокът му на действие изтича на 31 декември 2012 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 април 2012 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 178, 1.7.2006 г., стр. 39.

      (3)  ОВ L 318, 1.12.2011 г., стр. 4.

      (4)  ОВ L 318, 1.12.2011 г., стр. 9.

      (5)  ОВ L 102, 16.4.2011 г., стр. 8.

      (6)  ОВ L 176, 30.6.2006 г., стр. 22.

      (7)  ОВ L 163, 23.6.2007 г., стр. 17.

      (8)  ОВ L 130, 31.5.2000 г., стр. 1.

      (9)  ОВ L 13, 19.1.2000 г., стр. 12.

      ПРИЛОЖЕНИЕ

         Образец на сертификата, посочен в член 6, параграф 3

      СЕРТИФИКАТ
      за намаление за пазарната 2011—12 година на таксата, предвидена в член 3 от Регламент (ЕО) № 967/2006


title: Регламент за изпълнение (ЕС) № 719/2012 на Комисията от 7 август 2012 година за установяване на стандартни стойности при внос с цел определяне на входната цена на някои плодове и зеленчуци

text:
               8.8.2012

               BG

               Официален вестник на Европейския съюз

               L 211/3

         РЕГЛАМЕНТ ЗА ИЗПЪЛНЕНИЕ (ЕС) № 719/2012 НА КОМИСИЯТА
   от 7 август 2012 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 7 август 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на Генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  TR

                  54,9

                  XS

                  32,3

                  ZZ

                  43,6

                  0707 00 05

                  TR

                  100,7

                  ZZ

                  100,7

                  0709 93 10

                  TR

                  105,8

                  ZZ

                  105,8

                  0805 50 10

                  AR

                  96,8

                  TR

                  92,0

                  UY

                  94,8

                  ZA

                  99,0

                  ZZ

                  95,7

                  0806 10 10

                  CL

                  226,1

                  EG

                  229,0

                  IL

                  138,6

                  MA

                  159,3

                  MX

                  186,3

                  TN

                  203,8

                  TR

                  138,3

                  ZZ

                  183,1

                  0808 10 80

                  AR

                  165,0

                  BR

                  86,0

                  CL

                  120,9

                  NZ

                  123,4

                  US

                  161,5

                  ZA

                  102,7

                  ZZ

                  126,6

                  0808 30 90

                  AR

                  129,0

                  CL

                  164,3

                  NZ

                  165,5

                  TR

                  130,9

                  ZA

                  104,0

                  ZZ

                  138,7

                  0809 29 00

                  CA

                  627,1

                  TR

                  434,9

                  ZZ

                  531,0

                  0809 30

                  TR

                  166,0

                  ZZ

                  166,0

                  0809 40 05

                  BA

                  62,3

                  IL

                  69,8

                  MK

                  70,3

                  ZZ

                  67,5

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) № 900/2012 на Комисията от 2 октомври 2012 година за вписване на название в регистъра на защитените наименования за произход и защитените географски указания [Agneau de lait des Pyrénées (ЗГУ)]

text:
               3.10.2012

               BG

               Официален вестник на Европейския съюз

               L 268/1

         РЕГЛАМЕНТ ЗА ИЗПЪЛНЕНИЕ (ЕС) № 900/2012 НА КОМИСИЯТА
   от 2 октомври 2012 година
   за вписване на название в регистъра на защитените наименования за произход и защитените географски указания [Agneau de lait des Pyrénées (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 5, трета алинея от него,
   като има предвид, че:

               (1)

               В съответствие с член 6, параграф 2 от Регламент (ЕО) № 510/2006 заявката за регистрация на названието „Agneau de lait des Pyrénées“ като защитено географско указание (ЗГУ), подадена от Франция на 10 декември 2007 г., бе публикувана в Официален вестник на Европейския съюз
                   (2).

               (2)

               Испания подаде възражение по член 7, параграф 1 от Регламент (ЕО) № 510/2006 срещу тази регистрация. Възражението бе счетено за допустимо въз основа на член 7, параграф 3, първа алинея, букви а) и в) от същия регламент.

               (3)

               С писмо от 8 ноември 2010 г. Комисията прикани заинтересованите държави членки да постигнат взаимно съгласие в съответствие с техните вътрешни процедури.

               (4)

               Като се има предвид, че Испания и Франция не постигнаха съгласие в рамките на предвидения срок, Комисията следва да приеме решение в съответствие с процедурата, предвидена в член 15, параграф 2 от Регламент (ЕО) № 510/2006.

               (5)

               Възражението на Испания се отнасяше по-специално до предполагаемото неправилно определяне на границите на географския район и до предполагаемата липса на конкретна връзка между характеристиките на въпросния продукт и Пиренейския масив. Комисията обаче не откри явна грешка във връзка с тези елементи в подадената заявка и не установи никакви несъответствия между споменатата заявка и изискванията на Регламент (ЕО) № 510/2006.

               (6)

               Във възражението си Испания смяташе също, че има вероятност регистрацията на наименованието „Agneau de lait des Pyrénées“ да създаде объркване относно действителния му произход, като се има предвид, че Пиренеите не са изключително френски масив и че продукти, подобни на обхванатите от заявката, се приготвят традиционно в испанската част на Пиренейския масив, включително вече защитеното географско указание „Cordero de Navarra“.

               (7)

               Ако след внасянето на възражение не бъде постигнато споразумение, Комисията взема решение в съответствие с член 7, параграф 5, трета алинея от Регламент (ЕО) № 510/2006. Изразът „Agneau de lait des Pyrénées“, използван в превод, и по-специално на испански език, би могъл да доведе до объркване на потребителите по отношение на истинския произход на продукта. Макар че няма причина да се откаже регистрация на израза „Agneau de lait des Pyrénées“, необходимо е да се избегне такова объркване и да се гарантира справедлива употреба. Затова географският компонент на наименованието „Agneau de lait des Pyrénées“ не следва да се превежда на други езици при предлагането на пазара на продукта, отговарящ на спецификацията на „Agneau de lait des Pyrénées“. Това ще се отнася следователно както за използването на такива преводи върху етикета, така и при представяне или реклама на продукта. Освен това по отношение на етикетите държавата на произход следва да бъде посочена в същото зрително поле, както изразът „Agneau de lait des Pyrénées“, с букви със същата големина като използваните за този израз.

               (8)

               В светлината на гореизложеното, наименованието „Agneau de lait des Pyrénées“ следва да бъде вписано в регистъра на защитените наименования за произход и защитените географски указания.

               (9)

               Мерките, предвидени в настоящия регламент, са в съответствие със становището на Постоянния комитет за защитените географски указания и защитените наименования за произход,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието, посочено в приложението към настоящия регламент.
   Член 2
   Препратките към израза „Pyrénées“ не се превеждат при предлагането на пазара на продукти, отговарящи на спецификацията на наименованието, посочено в приложението към настоящия регламент.
   Етикетите, съдържащи наименованието, посочено в приложението към настоящия регламент, указват държавата на произход в същото зрително поле и с букви със същата големина като използваните за наименованието.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 октомври 2012 година.

            За Комисията

            Председател

         José Manuel BARROSO

      (1)  ОВ L 93, 31.3.2006 г., стр. 12.

      (2)  ОВ C 93, 13.4.2010 г., стр. 20.

      ПРИЛОЖЕНИЕ
      Хранителни продукти, посочени в приложение I към Регламент (ЕО) № 510/2006:

         Клас 1.1.   Прясно месо (и карантия)

      ФРАНЦИЯ
      Agneau de lait des Pyrénées (ЗГУ)